Na temelju članka 11. Zakona o poticanju razvoja malog gospodarstva („Narodne novine“, broj 29/02, 63/07, 53/12, 56/13 i 121/16) i članka 31. Statuta Općine Vidovec („Službeni vjesnik Varaždinske županije“, broj 20/21), Općinsko vijeće Općine Vidovec na 21. sjednici održanoj dana 14. studenog 2023. godine, donosi

**PROGRAM**

**poticanja razvoja poduzetništva Općine Vidovec za 2023. godinu**

**I. OPĆE ODREDBE**

**Članak 1.**

Ovim Programom poticanja razvoja poduzetništva Općine Vidovec (u daljnjem tekstu: Program) utvrđuju se svrha i ciljevi programa, korisnici i nositelji za provedbu mjera, područja iz programa, sredstva za realizaciju mjera te provedba mjera koje predstavljaju potporu male vrijednosti.

**Članak 2.**

Svrha ovog Programa je stvaranje povoljnog poduzetničkog okruženja i uvjeta za poduzetničku klimu koja je poticajna za ukupni gospodarski i društveni razvoj na području Općine Vidovec.

**Članak 3.**

Ciljevi ovog Programa su povećanje broja gospodarskih subjekata i aktivnosti, povećanje gospodarske aktivnosti te poticanje konkurentnosti te povećanje broja prijavitelja i korisnika bespovratnih sredstava iz nacionalnih i EU fondova.

Ciljevi iz stavka 1. ovog članka ostvaruju se primjenom mjera usmjerenih jačanju konkurentnosti poduzetnika, razvoju poduzetničke infrastrukture te ostvarivanju stručnog obrazovanja i boljeg informiranja u poduzetništvu.

Poticaji po ovom Programu neće se odobriti pravnim i fizičkim osobama koje imaju nepodmirenih obveza prema Općini Vidovec ili nepodmirenih davanja koje prati Porezna uprava, osim ako im je odgođena naplata ili odobrena obročna otplata koja se redovito podmiruje.

Potpore koje su predmet ovog Programa, dodjeljuju se za pokriće troškova nastalih u 2023. godini.

**II. KORISNICI PROGRAMA**

**Članak 4.**

Korisnici ovog Programa mogu biti postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec.

**Mikro poduzetnici** su oni koji ne prelaze dva od tri sljedeća uvjeta:

• Ukupna aktiva 345.079,30 EUR (2.600.000,00 kn)

• Prihod 690.158,60 EUR (5.200.000,00 kn)

• Prosječan broj radnika tijekom poslovne godine - 10

**Mali poduzetnici** su oni koji nisu mikro poduzetnici i koji ne prelaze dva od tri uvjeta:

• Ukupna aktiva 3.981.684,25 EUR (30.000.000,00 kn)

• Prihod 7.963.368,50 EUR (60.000.000,00 kn)

• Prosječan broj radnika tijekom poslovne godine – 50

Korisnik ovog Programa mora imati najmanje 1 zaposlenog na neodređeno vrijeme uključujući vlasnika/cu.

Korisnici kojima su odobrene mjere iz ovog Programa ne mogu koristiti iste mjere u razdoblju od 12 mjeseci od datuma odobrenja mjere.

**Članak 5.**

Pravo na korištenje potpora iz ovog Programa ne mogu ostvariti gospodarski subjekti:

- koji obavljaju neprofitnu djelatnost (udruge, zaklade i slično),

- koji bilježe smanjivanje broja zaposlenih u odnosu na prethodnu godinu,

- nad kojima je otvoren stečajni postupak ili postupak likvidacije,

- koji imaju dospjeli dug s osnova poreza i doprinosa za mirovinsko i zdravstveno osiguranje,

- koji imaju dospjeli dug prema Općini Vidovec,

- koji imaju dospjeli dug na ime isplate plaće zaposlenicima.

**III. MJERE POTPORA**

**Članak 6.**

Općina Vidovec će u cilju poticanja razvoja poduzetništva osigurati financijska sredstva u vidu

nepovratnih potpora za sljedeće mjere i aktivnosti:

**Mjera 1.1. Potpora za pokretanje gospodarske aktivnosti poduzetnika početnika**

|  |  |
| --- | --- |
| **Ciljevi** | Povećanje broja gospodarskih subjekata i aktivnosti |
| **Nositelj** | Općina Vidovec, Jedinstveni upravni odjel |
| **Korisnici** | Korisnici ove potpore mogu biti postojeći i novi mikro i mali poduzetnici i obrtnici koji su prvi put registrirali svoju tvrtku ili obrt te koji su u cijelosti u privatnom vlasništvu sa sjedištem, odnosno prebivalištem, na području Općine Vidovec.  Poduzetnikom početnikom smatra se gospodarski subjekti koji je prvi puta upisan u odgovarajući registar u razdoblju ne dužem od godine dana od dana podnošenja prijave na javni poziv. |
| **Provedba** | Potpora za pokretanje gospodarske aktivnosti poduzetnika početnika dodjeljuje se za:  • ishođenje dokumentacije potrebne za otvaranje obrta,  • registraciju trgovačkog društva, odnosno upisa slobodnog zanimanja u odgovarajući registar.  Maksimalan iznos potpore Općine Vidovec je 50% dokumentiranih i prihvatljivih troškova, a najviše do 300,00 EUR po korisniku. |
| **Izuzeće** | Osnivački kapital za trgovačka društva kao ni PDV koji se koristi za odbitak nije prihvatljiv trošak. |

**Mjera 1.2. Potpora za nabavu nove opreme i inventara**

|  |  |
| --- | --- |
| **Ciljevi** | Povećanje gospodarske aktivnosti te poticanje konkurentnosti |
| **Nositelj** | Općina Vidovec, Jedinstveni upravni odjel |
| **Korisnici** | Postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec |
| **Provedba** | Potpora za nabavu nove opreme i inventara dodjeljuje se za:  • kupnju nove opreme i strojeva (uključujući i troškove ugradnje i montaže opreme i strojeva),  • troškove nove informatičke opreme i programa,  • troškove nove uredske opreme i namještaja,  • troškovi ostale nove opreme, uređaja i alata potrebnih za obavljanje djelatnosti,  • nabava nove radne i zaštitne odjeće za djelatnike (za poduzetnike koji imaju više od jednog zaposlenog, računajući vlasnika).  Maksimalan iznos potpore Općine Vidovec je 50% dokumentiranih i prihvatljivih troškova, a najviše do 1.300,00 EUR po korisniku |
| **Izuzeće** | PDV koji se koristi kao odbitak.  Troškovi za kupnju osobnog automobila neće se priznati. |

**Mjera 1.3. Potpora za izradu projektnih prijedloga za sufinanciranje iz nacionalnih fondova i iz fondova Europske unije**

|  |  |
| --- | --- |
| **Ciljevi** | Povećanje broja prijavitelja i korisnika bespovratnih sredstava iz nacionalnih i EU fondova |
| **Nositelj** | Općina Vidovec, Jedinstveni upravni odjel |
| **Korisnici** | Postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec |
| **Provedba** | Potpora za izradu projektnih prijedloga za sufinanciranje iz nacionalnih fondova i iz fondova Europske unije dodjeljuje se za troškove:  • konzultantskih usluga kod prijave na natječaj i izrade natječajne dokumentacije  • izrade poslovnog plana za ishođenje kredita s poticajnom kamatnom stopom  • izrada studija izvedivosti, kao i ostale dokumentacije potrebne za kandidiranje na natječaj za korištenje sredstava iz nacionalnih fondova i fondova Europske unije  Uvjeti za dodjelu potpore su:   1. da se projekt za koji se traži potpora realizira na području općine Vidovec 2. da podnositelj ne koristi druge izvore potpore za istu namjenu   Maksimalan iznos potpore Općine Vidovec je 50% dokumentiranih i prihvatljivih troškova, a najviše do 1.300,00 EUR po korisniku. |
| **Izuzeće** | PDV koji se koristi za odbitak nije prihvatljiv trošak |

**Mjera 1.4. Potpora za uvođenje IT sustava i aplikacija u poslovanje**

|  |  |
| --- | --- |
| **Ciljevi** | Poticanje konkurentnosti i povećanje gospodarske aktivnosti |
| **Nositelj** | Općina Vidovec, Jedinstveni upravni odjel |
| **Korisnici** | Postojeći i novi mikro i mali poduzetnici i obrtnici koji su u cijelosti u privatnom vlasništvu sa sjedištem odnosno prebivalištem na području Općine Vidovec |
| **Provedba** | Potpore za uvođenje IT sustava i aplikacija u poslovanje dodjeljuju se za:  • uvođenje informacijskih sustava i aplikacija u procesu upravljanja i promocije te informatizaciju poslovnih procesa koji dovode do povećanja efikasnosti u poslovanju (implementacija poslovnih softvera, dizajn i izrada mrežnih stranica, izrada i implementacija web i mobilnih aplikacija).  Maksimalan iznos potpore Općine Vidovec je 50% dokumentiranih i prihvatljivih troškova, a najviše do 1.000,00 EUR po korisniku. |
| **Izuzeće** | PDV koji se koristi kao odbitak.  Troškovi nabavke elektroničke i informatičke opreme, hardverskih komponenti električnih uređaja, održavanja i/ili hostinga te troškovi komunikacijske opreme (pametni telefoni, pametni satovi, smart home) i multimedija (tv uređaji, media player-i, prijenosna multimedija) neće se priznati. |

**IV. SREDSTVA ZA PROVEDBU PROGRAMA**

**Članak 7.**

Sredstva za provedbu mjera i aktivnosti iz ovog Programa osiguravaju se u Proračunu Općine Vidovec.

Visina sredstava za provedbu mjera iz ovog Programa za 2023. godinu iznose 6.600,00 EUR.

Visina sredstava potpore koja se dodjeljuje pojedinom gospodarskom subjektu po pojedinoj mjeri odlukom određuje općinski načelnik.

U slučaju da iznos raspoloživih bespovratnih sredstava pojedine mjere nije u potpunosti iskorišten danom zatvaranja javnog poziva ili najkasnije do 30. prosinca proračunske godine, temeljem Odluke načelnika raspoloživa sredstava mogu se usmjeriti na financiranje drugih mjera s ciljem iskorištavanja ukupnog raspoloživog fonda sredstava unutar pojedine mjere.

**V. POSTUPAK DODJELE POTPORA I POTREBNA DOKUMENTACIJA**

**Članak 8.**

U svrhu provedbe mjera Programa načelnik raspisuje javni poziv, koji sadrži:

- predmet javnog poziva,

- opće uvjete i kriterije za dodjelu potpora,

- popis potrebne dokumentacije,

- naziv i adresu tijela kojem se podnose zahtjevi,

- vrijeme trajanja javnog poziva.

Javni poziv može se raspisati za jednu ili više mjera iz programa.

Javni poziv objavljuje se na mrežnoj stranici Općine Vidovec.

Javni poziv je otvoren za podnošenje prijava do iskorištenja sredstava, odnosno najkasnije do datuma utvrđenog javnim pozivom.

Ako podnositelj zahtjeva stekne pravo na potporu u trenutku u kojem po ovom Programu preostane manji iznos sredstava od ostvarenog iznosa potpore, dodijeliti će mu se potpora u visini preostalog iznosa.

Prijava na javni poziv podnosi se na obrascu prijave koji izrađuje Jedinstveni upravni odjel, uz koji se prilaže odgovarajuća dokumentacija, te se dostavlja na adresu Općine.

Obrasci prijave biti će dostupni uz objavljene javne pozive na mrežnoj stranici Općine Vidovec i u fizičkom obliku za preuzimanje u Jedinstvenom upravnom odjelu Općine Vidovec.

Podnositelju zahtjeva odobrit će se potpora ukoliko isti ispunjava sve uvjete iz ovog Programa i uvjete definirane javnim pozivom za pojedinačnu mjeru Programa. Iznos potpore određivati će se i dodjeljivati u skladu sa Programom, javnim pozivom i u skladu s raspoloživim sredstvima.

Provedba Programa, broj korisnika, primatelji potpore i iznos potpore objavit će se na službenoj mrežnoj stranici Općine Vidovec po svakoj mjeri Programa.

Sa korisnicima potpore zaključiti će se ugovor kojim će se definirati međusobna prava i obveze, a koji će u ime Općine Vidovec potpisati općinski načelnik.

**Članak 9.**

Načelnik odlukom osniva i imenuje članove Povjerenstva za dodjelu nepovratnih potpora (u nastavku: Povjerenstvo) koje ima minimalno tri člana.

Zadatak je povjerenstva da obradi pristigle prijave i izradi prijedlog odluke o dodijeli potpora koje upućuje načelniku na donošenje te da prati i kontrolira namjensko korištenje dodijeljenih potpora.

**Članak 10.**

Pored mjere potpora za pokretanje gospodarske aktivnosti poduzetnika početnika, istom korisniku godišnje može biti odobrena još najviše jedna mjera iz Programa.

Ostali gospodarski subjekti mogu koristiti najviše jednu mjeru iz Programa godišnje.

**VI. KONTROLA I POVRAT SREDSTAVA**

**Članak 11.**

Korisnici potpora podnošenjem Zahtjeva za dodjelu potpora i potpisom Ugovora o dodjeli potpore jamče da će sredstva utrošiti i/ili su utrošili za namjenu za koju su podnijeli zahtjev za potporu.

Korisnici koji ostvare pravo na potporu temeljem ovog Programa moraju poslovati i zadržati sjedište na području Općine Vidovec najmanje 2 (dvije) godine od dana odobrenja potpore, u protivnom su u obvezi cjelokupan iznos dodijeljene potpore vratiti u Proračun Općine Vidovec.

Ukoliko je korisnik potpore priložio neistinitu dokumentaciju, odnosno ukoliko stvarno stanje ne odgovara stanju navedenom u zahtjevu ili priloženoj dokumentaciji, dužan je dobivena sredstva za tu godinu vratiti u Proračun Općine Vidovec, te će biti isključen iz svi općinskih potpora sljedećih pet godina.

U svrhu provjere načina i utroška sredstava potpore Općina Vidovec može izvršiti neposrednu kontrolu kroz terenski posjet gospodarskom subjektu uz prethodnu najavu.

Gospodarski subjekti dužni su dostaviti završno Izvješće o iskorištenim sredstvima potpore.

Gospodarski subjekt dužan je izvršiti povrat sredstava u slijedećem slučajevima:

- ako je priložena dokumentacija neistinita, odnosno ukoliko stvarno stanje ne odgovara stanju u zahtjevu ili priloženoj dokumentaciji,

- ako je utvrđeno nenamjensko trošenje dodijeljenih potpora,

- kod utvrđenih nepravilnosti u radu, neposredno povezanim sa dodijeljenom potporom, utvrđenih od strane nadležnih institucija,

- ako gospodarski subjekt promjeni sjedište izvan Općine Vidovec unutar roka od 24 mjeseca od odobrenja potpore,

- ako do kraja poslovne godine gospodarski subjekt ne dostavi Izvješće o iskorištenim sredstvima potpore.

Povrat sredstava potrebno je izvršiti u roku od 15 dana od dana upućivanja zahtjeva Općine Vidovec za povratom sredstava.

**Članak 12.**

Korisnik potpore potpisom Ugovora o dodjeli potpore daje suglasnost da osnovne informacije o projektnom prijedlogu (naziv prijavitelja, naziv projekta, i zatraženi iznos) mogu biti objavljeni na službenoj mrežnoj stranici Općine Vidovec www.vidovec.hr .

**VII. OBVEZE DAVATELJA POTPORE**

**Članak 13.**

Općina Vidovec kao davatelj potpore male vrijednosti dužna je:

• voditi evidenciju o dodijeljenim potporama male vrijednosti

• godišnje dostaviti Ministarstvu financija podatke o dodijeljenim potporama male vrijednosti

• čuvati podatke o dodijeljenim potporama male vrijednosti 10 (deset) godina od dana dodjele potpore male vrijednosti.

**VIII. ZAVRŠNE ODREDBE**

**Članak 14.**

Ovaj Program se objavljuje u „Službenom vjesniku Varaždinske županije“, a stupa na snagu prvog dana od dana objave.

KLASA: 311-02/23-01/001

URBROJ: 2186-10-01/1-23-06

Vidovec, 14. studeni 2023.

PREDSJEDNIK OPĆINSKOG VIJEĆA

Krunoslav Bistrović